B4-0952, 0953, 0954, 0955, 0956, 0957 και 0958/98

Ψήφισμα σχετικά με τη Μάλτα

Το Ευρωπαϊκό Κοινοβούλιο,

Α. λαμβάνοντας υπόψη την αίτηση προσχώρησης της Μάλτας στην ΕΕ που υπεβλήθη στις 16 Ιουλίου 1990 και τα συμπεράσματα του Ευρωπαϊκού Συμβουλίου της Κέρκυρας του Ιουνίου 1994 σύμφωνα με τα οποία θα ξεκινούσαν οι διαπραγματεύσεις για την προσχώρηση της Μάλτας και της Κύπρου και τα συμπεράσματα του Συμβουλίου της ΕΕ της 10ης Απριλίου 1995 σύμφωνα με τα οποία οι διαπραγματεύσεις αυτές θα έπρεπε να αρχίσουν έξι μήνες μετά την ολοκλήρωση τςη Διακυβερνητικής Διάσκεψης που κατέληξε στη συνθήκη του Άμστερνταμ,

Β. λαμβάνοντας υπόψη τα προηγούμενα ψηφίσματά του σχετικά με το εν λόγω θέμα, ιδίως αυτό της 12ης Ιουλίου 1995 για την αίτηση προσχώρησης της Μάλτας στην Ευρωπαϊκή Ένωση ((ΕΕ C 249 της 25.9.1995, σελ. 76.)), υπέρ της έναρξης των διαπραγματεύσεων για την προσχώρηση της Μάλτας στην Ευρωπαϊκή Ένωση,

Γ. έχοντας υπόψη ότι η Μάλτα αποτελεί αναπόσπαστο τμήμα της ευρωπαϊκής εθνικής και πολιτιστικής κοινότητας και, κατά συνέπεια, επιθυμεί να συμμετάσχει στο μέλλον ως ενεργό μέλος της Ευρωπαϊκής Ένωσης,

Δ. λαμβάνοντας υπόψη ότι η Μάλτα αφού πάγωσε την αίτηση προσχώρησής της επί 2 χρόνια, ανανέωσε την πρόθεσή της να προσχωρήσει στην Ευρωπαϊκή Ένωση,

Ε. επισημαίνοντας τη σημασία της γεωστρατηγικής θέσης της νήσου μεταξύ της Ευρωπαϊκής και Αφρικανικής ηπείρου,

ΣΤ. επισημαίνοντας με ικανοποίηση ότι η διεύρυνση της Ευρωπαϊκής Ένωσης για να συμπεριλάβει τη Μάλτα θα ενισχύσει τη μεσογειακή διάσταση της Ευρωπαϊκής Ένωσης,

Ζ. επισημαίνοντας τον εποικοδομητικό ρόλο της Μάλτας όσον αφορά τη διαδικασία της Βαρκελώνης,

Η. επισημαίνοντας τις δηλώσεις της κυβέρνησης και της αντιπολίτευσης της Μάλτας ότι οι πολίτες πρέπει να αποφασίσουν μέσω δημοψηφίσματος σχετικά με τη συμμετοχή της Μάλτας στην Ευρωπαϊκή Ένωση,

Θ. επισημαίνοντας ωστόσο ότι η γνώμη της Επιτροπής σχετικά με την αίτηση προσχώρησης της Μάλτας το 1990 επεσήμαινε ορισμένα προβλήματα που θα έπρεπε να λυθούν εκ των προτέρων (ιδίως στον οικονομικό και φορολογικό τομέα), και ότι, μετά το πάγωμα της αίτησης της Μάλτας από το 1996, ενδεχομένως ορισμένα από τα προβλήματα αυτά να χρήζουν περαιτέρω δράσης,

Το Ευρωπαϊκό Κοινοβούλιο,

1. επισημαίνει με ικανοποίηση ότι η Μάλτα ανανέωσε την παλαιότερη αίτησή της και ζητεί από το Συμβούλιο και την Επιτροπή να υποστηρίξουν την όσο το δυνατόν ταχύτερη προσχώρησή της με απόλυτο σεβασμό των διατάξεων και των διαδικασιών της Συνθήκης[semigr ]

2. ζητεί από το Συμβούλιο να συμπεριλάβει το ταχύτερο δυνατόν τη Μάλτα ως μέλος στην Ευρωπαϊκή Διάσκεψη[semigr ]

3. τονίζει ότι η θέση του σχετικά με την νέα αίτηση πρέπει να εγκριθεί με βάση την επικαιροποιημένη γνώμη της Επιτροπής[semigr ]

4. ζητεί από την Επιτροπή να συνεχίσει τη διαδικασία αξιολόγησης όσον αφορά τη Μάλτα και να επικαιροποιήσει χωρίς καθυστέρηση τη γνώμη της σχετικά με την αίτηση προσχώρησης της Μάλτας, λαμβάνοντας υπόψη τις εξελίξεις που σημειώθηκαν από το 1996[semigr ]

5. ζητεί να χορηγηθεί στη Μάλτα προενταξιακή ενίσχυση όπως συμβαίνει με άλλες υποψήφιες χώρες[semigr ]

6. ζητεί από την κυβέρνηση της Μάλτας να ενημερώνει συνεχώς και εκτενώς τους πολίτες της σχετικά με κάθε βήμα της διαδικασίας προσχώρησης[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις και τα κοινοβούλια των κρατών μελών και της Μάλτας.